KIRJALLINEN KYSYMYS E-0869/01 esittäjä(t): Jorge Hernández Mollar (PPE-DE) komissiolle. Perunakiintiö.



Virallinen lehti nro 340 E , 04/12/2001 s. 0110 - 0111



KIRJALLINEN KYSYMYS E-0869/01 esittäjä(t): Jorge Hernández Mollar (PPE-DE) komissiolle (22. maaliskuuta 2001) Aihe: Perunakiintiö EU:n ja Marokon välisessä sopimuksessa määritetään tullivapaasti Euroopan unioniin vietäväksi perunakiintiöksi 120 000 tonnia. Intrastat:in tilastotietoja ei voi saada reaaliajassa, joten on mahdotonta tietää, ylitetäänkö kiintiö, jolloin pitäisi periä tullimaksua. Mitä keinoja komissiolla on valvoa ajantasaisesti kolmansista maista peräisin olevien tuotteiden, kuten perunan (ja muiden) etuuskohtelusopimuksiin perustuvaa tullivapaata tuontia? Frederik Bolkesteinin komission puolesta antama vastaus (7. kesäkuuta 2001) Kuten arvoisa parlamentin jäsen mainitsi, yhteisön ja Marokon kuningaskunnan assosiaatiosopimuksen pöytäkirjassa n:o 1 määrätään Marokosta tullivapaasti 1. joulukuuta - 30. huhtikuuta Euroopan unioniin vietävistä uusista perunoista. Tämä tullimyönnytys pätee 120 000 tonnin tariffikiintiön rajoissa. Huhtikuun 9. päivänä 2001 annetussa neuvoston asetuksessa (EY) N:o 747/2001(1) säädetään tiettyjen Välimeren alueen maiden kanssa tehtyjen sopimusten nojalla etuuskohteluun oikeutettujen tuotteiden yhteisön tariffikiintiöiden ja viitepaljouksien hallinnoinnista ja neuvoston asetusten (EY) N:o 1981/94(2) ja (EY) N:o 934/95(3) kumoamisesta. Edellä mainitun asetuksen ((EY) N:o 747/2001) 4 artiklassa säädetään, että komissio hallinnoi tätä tariffikiintiötä tulli-ilmoitusten vastaanottamispäivämäärien aikajärjestyksen mukaisesti. Tämä kiintiöjärjestelmän hallinnointi määritellään komission asetuksen (ETY) N:o 2454/93 308a-308c artikloissa, joissa säädetään yhteisön tullikoodeksin täytäntöönpanoa koskevista säännöksistä. Näiden säännösten mukaisesti jäsenvaltioiden on ilmoitettava komissiolle kaikista tariffikiintiöön lukemista koskevista hyväksyttävissä olevista pyynnöistä ottaen huomioon asianomaisten tullien tiedot vapaaseen liikkeeseen luovutusta koskevista ilmoituksista. Komissio myöntää luvan pyydetyn määrän jakamiseen kyseisessä tariffikiintiössä jäljellä olevan määrän mukaisesti. Ensisijaisuusjärjestys vahvistetaan asianomaisten vapaaseen liikkeeseen luovutusta koskevien ilmoitusten vastaanottamispäivämäärien aikajärjestyksen perusteella. Jos tariffikiintiöön luettavaksi pyydetyt määrät ovat suurempia kuin käytettävissä oleva määrä, jako on suoritettava suhteessa pyydettyihin määriin. Näin komissio varmistaa, ettei tariffikiintiön alkuperäistä määrää ylitetä. Avoimuuden lisäämiseksi komission kiintiöjärjestelmän hallinnointia koskeva tietokanta, joka on osa DDS-tietokantaa (Tariff Data Dissemination System), on käytettävissä komission Europa-palvelimella osoitteessa: http://europa.eu.int/comm/taxation_customs/dds/fi/home.htm Tietokannassa ilmoitetaan jokaisen tariffikiintiön määrät, jotka ovat voimassa kyseisenä vuonna tai kahtena viime vuotena. Nämä tiedot saatetaan ajan tasalle päivittäin, koska tariffikiintiötä jaetaan kaikkina arkipäivinä. (1) EYVL L 109, 19.4.2001. (2) Neuvoston 25. heinäkuuta 1994 antama asetus N:o 1981/94 Algeriasta, Kyproksesta, Egyptistä, Israelista, Jordaniasta, Maltasta, Marokosta, Länsirannasta ja Gazan alueesta, Tunisiasta ja Turkista peräisin olevien tiettyjen tuotteiden yhteisön tariffikiintiöiden avaamisesta ja hallinnoinnista sekä mainittujen kiintiöiden pidentämistä tai mukauttamista koskevista yksityiskohtaisista säännöistä, EYVL L 199, 2.8.1994. (3) Neuvoston 10. huhtikuuta 1995 antama asetus N:o 934/95 yhteisön suorittaman tilastovalvonnan vahvistamisesta viitepaljouksien rajoissa tietyille Kyproksesta, Egyptistä, Jordaniasta, Israelista, Tunisiasta, Syyriasta, Maltasta, Marokosta ja Länsirannasta ja Gazan alueelta peräisin oleville tuotteille, EYVL L 96, 28.4.1995.